Author: MZV
Last saved by: user

Predkladacia správa

	Európska komisia pre demokraciu prostredníctvom práva (ďalej len „Benátska komisia“ alebo „komisia“) vznikla 10. mája 1990 ako poradný orgán Rady Európy, ktorý svoju činnosť zameriava na vytváranie právnych záruk pre rozvoj demokracie, podporu právneho štátu a posilnenie znalosti právnych systémov účastníckych štátov.

	Osobitne významnou súčasťou práce komisie je jej nezávislá výskumná činnosť, ktorej výsledkom môžu byť štúdie, návrhy zásad pre tvorbu nových právnych predpisov a medzinárodných zmlúv. Komisia sa vo zvýšenej miere venuje ústavnoprávnym otázkam. Každý návrh komisie môže byť predmetom diskusie a byť prijatý v niektorom zo štatutárnych orgánov Rady Európy.

	Komisia je expertným orgánom zloženým z medzinárodne uznávaných odborníkov, ktorí majú skúsenosti v oblasti demokratických inštitúcií a zaslúžili sa o prínos v rozvoji práva a politických vied. Experti sú nezávislí a v zmysle štatútu nesmú prijímať žiadne inštrukcie.

	Vláda Slovenskej republiky na zasadnutí dňa 22. júna 1993 uznesením č. 433/1993 vyslovila súhlas s pridružením Slovenskej republiky k Parciálnej dohode o zriadení Európskej komisie pre demokraciu prostredníctvom práva. Týmto uznesením zároveň vymenovala prvého zástupcu Slovenskej republiky v komisii.

Dňa 27. októbra 2004 vláda SR uznesením č. 1014/2004 vymenovala za v poradí druhého zástupcu Slovenskej republiky v Benátskej komisii m. prof. JUDr. Jána Mazáka, PhD. Členstvo v komisii Jánovi Mazákovi zaniklo dňa 1. apríla 2007 na základe jeho vlastnej rezignácie.

	Ministerstvo zahraničných vecí predkladá návrh vymenovať na uvoľnené miesto JUDr. Ivettu Macejkovú, predsedníčku Ústavného súdu SR, ktorá o prácu v komisii prejavila záujem. 

	Keďže ide o personálny návrh, materiál nebol zaslaný na pripomienkové konanie (článok 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky).

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.